**STRUCTURA RAPORTULUI DE EVALUARE INTERNĂ**

**A UNUI DOMENIU DE STUDII UNIVERSITARE DE DOCTORAT**

Raportul de evaluare internă a unui domeniu de studii universitare de doctorat trebuie să conțină în structura sa următoarele informații:

1. **Informații generale**
	1. **capacitatea instituțională a IOSUD** (înființare, structură, evoluție, misiune, viziune, nivelul de certificare a calității etc.), cu reliefarea îndeosebi a resurselor comune existente (manageriale, administrative, logistice și financiare);
	2. **școala doctorală care gestionează domeniul de studii universitare de doctorat** (înființare, structură, evoluție, misiune de cercetare, nivelul de certificare a calității, o prezentare a măsurilor specifice de managementul calității și de promovare a eticii și deontologiei implementate la nivelul școlii doctorale, o prezentare a resursei umane și a infrastructurii de cercetare existente la nivelul școlii doctorale, o prezentare a elementelor de eficacitate educațională la nivelul școlii doctorale etc.);
	3. **domeniul de studii universitare de doctorat** (obiective, misiune, planuri de învățământ, număr de conducători de doctorat, evoluția numărului de studenți doctoranzi și a numărului de doctori în ultimii 5 ani, centre/laboratoare de cercetare, principalele realizări științifice etc.);
	4. **funcționarea sistemului de asigurare internă a calității** la nivelul domeniului de studii universitare de doctorat:
		* obiectivele și structura generală a sistemului de asigurare internă a calității;
		* politicile de asigurare a calității și definirea procedurilor, a beneficiarilor și a responsabilităților acestora;
		* participarea personalului, a studenților-doctoranzi și a părților externe interesate în procesul de asigurare a calității;
		* interacțiunea dintre sistemul de asigurare a calității și managementul universitar;
		* transparența și accesul la informațiile specifice sistemului de asigurare internă a calității pentru beneficiarii interni și externi;
		* eficiența procedurilor și structurilor de asigurare internă a calității și impactul acestora asupra activităților în cadrul studiilor doctorale;
		* utilizarea informațiilor produse de sistemul de asigurare internă a calității ca instrument pentru managementul calității și îmbunătățirea educației și a altor activități;
		* monitorizarea, evaluarea și dezvoltarea continuă a sistemului de asigurare internă a calității.
2. **Informațiile necesare pentru aprecierea gradului de îndeplinire a criteriilor, standardelor și indicatorilor de performanță,** prevăzuți înanexa nr. 2 a Ordinului ministrului educației și cercetării nr. 3200 din 7 februarie 2020, însoțite de documente doveditoare accesibile în format electronic, ca măsuri de asigurare a calității la nivelul domeniului de studii universitare de doctorat.
3. **Strategii și proceduri implementate la nivelul domeniului de studii universitare de doctorat,** ca măsuri de îmbunătățire continuă a calității programelor de studii doctorale, altele decât cele prevăzute de standardele minimale, reglementate deanexa nr. 2 a Ordinului ministrului educației și cercetării nr. 3200 din 7 februarie 2020.
4. **Alte informații suplimentare**, relevante pentru domeniul de studii universitare de doctorat.
5. **Opis anexe**, în format electronic, cu acces prin link-uri incluse în textul raportului de evaluare internă. Anexele conțin documente și date care fundamentează informațiile prezentate în raportul de evaluare internă. De fiecare dată când este aplicabil, informațiile vor fi prezentate și în funcție de gen.